寄題宮師相公宴息園
作者：宋祁
朝代：宋

paragraphs: 相公納衡樞，卜築來東里。
恤他匪足尚，自適乃云美。
中園興夷爽，薄言謝朝市。
壤石非遠遷，松竹皆故蒔。
絳蘤謝游軒，素波鳴禊戺。
遐蒼眺京隩，側縹抱嵩趾。
畦塍互演漾，灌薄紛靃靡。
崒崒相向山，濺濺自流水。
高雲靡還期，冥鴻無慕理。
公時挾勝想，朅來遵逸軌。
逢觴即陶然，坐樹亦欣止。
沖情舍天倪，妙歌怯物類。
揮金屢空鎰，愛客輒留屣。
式俾衛公壽，弗取安石侈。
有守卧淮壖，聆風竦予企。
他日果西歸，角巾望松梓。